om åbning og forvaltning af autonome EU-toldkontingenter for visse fiskevarer for perioden 2019-2020

Valget af politik er proportionalt, eftersom der for hvert produkt kun tillades en begrænset mængde, på grundlag af udnyttelsesgraden, behovet for lige konkurrencevilkår for EU's producenter og producenter fra tredjelande, merværdi og andre handelspræferencer.

Dette initiativ er i tråd med og forfølger den politik, som EU gennem de seneste 18 år har ført for at sikre en passende forsyning af fiskevarer til forarbejdningsindustrien i EU.

EU's forsyning med visse fiskevarer beror på import. I de sidste 21 år er EU's afhængighed af import for at dække efterspørgslen efter fiskevarer vokset. I øjeblikket dækker EU's fiske- og akvakulturproduktion kun 46 % af EU's forsyningsbehov. De autonome handelsforanstaltninger vedrørende fiske- og akvakulturprodukter er udformet til hovedsagelig at gøre det muligt for fiskeforarbejdningsindustrien i EU at importere tredjelandes råvarer til videre forarbejdning med reducerede toldsatser eller toldfrit. For at sikre lige konkurrencevilkår for producenterne i EU bør der også tages hensyn til de forskellige fiskevarers følsomhed på EU-markedet.

Der blev ikke gennemført en konsekvensanalyse Forslaget genoptager den gældende retsakt, der udløber ved udgangen af 2018. Der er derfor ikke behov for en konsekvensanalyse. En omfattende høring har dog fundet sted med EU-interesseparter, inden forslaget går videre til Rådets Gruppe med henblik på drøftelse forud for dets vedtagelse i Rådet.

En ekstern konsulent (EUMOFA) fik til opgave at evaluere merværdien af hvert produkt, som var omfattet af de autonome toldkontingenter. Denne evaluering bygger på en indgående undersøgelse fra 2015, som bekræftede de autonome toldkontingenters relevans, sammenhæng og effektivitet. Data fra Eurostat og QUOTA blev anvendt for hvert af de foreslåede kontingenter.

Der blev gennemført høringer med EU-producenter og EU's forarbejdningsindustri og nationale kompetente myndigheder fra medlemsstaterne i perioden januar-marts 2018 i form af et spørgeskema fra Kommissionen. Den 24. januar fremlagde Kommissionen også processen for Det Rådgivende Råd for Markederne, hvor alle interesseparter (industrien og NGO'er) er repræsenteret. Ingen af interesseparterne var imod at opretholde de autonome toldkontingenter for fiskevarer.

•Nærmere redegørelse for de enkelte bestemmelser i forslaget

Ikke relevant.

2018/0326 (NLE)

Forslag til

RÅDETS FORORDNING

om åbning og forvaltning af autonome EU-toldkontingenter for visse fiskevarer for perioden 2019-2020



RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 31,

under henvisning til forslag fra Europa-Kommissionen, og

ud fra følgende betragtninger:

(1)I øjeblikket afhænger Unionens forsyninger med visse fiskevarer af import fra tredjelande. I de seneste 21 år er Unionens afhængighed af import for at dække sit forbrug af fiskevarer vokset. For at undgå at skade Unionens produktion af fiskevarer og sikre tilstrækkelige forsyninger til Unionens forarbejdningsindustri bør importafgifterne suspenderes eller nedsættes for et antal fiskevarer inden for toldkontingenter af passende størrelse. For at sikre lige konkurrencevilkår for Unionens producenter bør der i denne sammenhæng tages hensyn til de enkelte fiskevarers følsomhed på EU-markedet.

(2)Ved forordning (EU) 2015/2265 af december 2015, ændret ved Rådets forordning (EU) 2016/1184 af 18. juli 2016, blev der åbnet autonome EU-toldkontingenter for visse fiskevarer for perioden 2016-2018 og fastsat bestemmelser om forvaltningen heraf. Da anvendelsesperioden for denne forordning udløber den 31. december 2018, bør der vedtages en ny forordning til fastlæggelse af toldkontingenter for perioden 2019-2020.

(3)Alle Unionens importører bør have lige og vedvarende adgang til toldkontingenterne i denne forordning, og de satser, der er fastsat for toldkontingenterne, bør kunne anvendes uafbrudt ved enhver import af de pågældende fiskevarer til samtlige medlemsstater, indtil toldkontingenterne er opbrugt.

(4)Autonome EU-toldkontingenter fastsættes under hensyn til forsyningsbehovet for perioden 2019-2020 for industrien i alle Unionens medlemsstater, herunder Det Forenede Kongerige. Forordningen bør imidlertid åbne mulighed for at tilpasse den tilgængelige præferenceadgang til EU-markedet for produkter omfattet af et toldkontingent, der er fastsat i denne forordning, i tilfælde af, at de overgangsordninger, der skal indgå i den udtrædelsesaftale, der er ved at blive forhandlet mellem Den Europæiske Union og Det Forenede Kongerige i medfør af artikel 50 i traktaten om Den Europæiske Union, ikke træder i kraft.

(5)Ved Kommissionens gennemførelsesforordning (EU) 2015/2447 fastsættes der en ordning for forvaltning af toldkontingenter i kronologisk rækkefølge efter datoen for antagelsen af angivelserne om overgang til fri omsætning. De toldkontingenter, der åbnes ved denne forordning, bør forvaltes af Kommissionen og medlemsstaterne i overensstemmelse med nævnte ordning.

(6)Det er vigtigt, at sikre gennemsigtighed, forudsigelighed og retssikkerhed for alle interesseparter. Eftersom sigtet med toldkontingenterne er at sikre tilstrækkelige forsyninger til Unionens forarbejdningsindustri, bør adgangen til toldkontingentet være betinget af, at fiskevarerne undergår en mindste behandling eller forarbejdning.

(7)Af hensyn til en effektiv forvaltning af toldkontingenterne bør medlemsstaterne kunne trække de nødvendige mængder på kontingentmængderne, der svarer til deres faktiske import. Da denne forvaltningsmetode kræver et tæt samarbejde mellem medlemsstaterne og Kommissionen, bør sidstnævnte kunne overvåge udnyttelsesgraden af de samlede toldkontingenter og holde medlemsstaterne underrettet herom —

VEDTAGET DENNE FORORDNING:

Artikel 1

Importafgifterne for de fiskevarer, der er opført i bilaget, suspenderes eller nedsættes inden for toldkontingenterne til det niveau, i de perioder og op til de beløb, der er fastsat for de forskellige varer.